লখনউ চেয়েছিল শরিফুলকে তবে 'এনওসি পাননি'
নিঃসন্দেহে বর্তমান ক্রিকেট বিশ্বের সবচেয়ে বড় ফ্র্যাঞ্চাইজি লিগ আইপিএল। এই লিগে দেশের একমাত্র প্রতিনিধি হিসেবে চেন্নাই সুপার কিংসে খেলছেন মোস্তাফিজুর রহমান। তবে তার সঙ্গে দেখা যেতে পারতো আরেক পেসার শরিফুল ইসলামকেও। কারণ তাকে চেয়েছিল আইপিএলের আরেক ফ্র্যাঞ্চাইজি লখনউ সুপার জায়ান্ট।
শরিফুলকে আইপিএলের পুরো সময়ের জন্য চেয়েছিল লখনউ। কিন্তু পুরোটা খেলার জন্য তাকে অনুমতি দেয়নি বাংলাদেশ ক্রিকেট বোর্ড (বিসিবি)। জিম্বাবুয়ে সিরিজের আগে মোস্তাফিজের মতোই এক মাস ছুটি দিতে চেয়েছিল সংস্থাটি। যে কারণে আইপিএলে আর খেলা হয়নি তার।
আজ বৃহস্পতিবার ঢাকা প্রিমিয়ার লিগে আবাহনী ও শেখ জামালের মধ্যকার ম্যাচ শেষে সাংবাদিকদের শরিফুল বলেন, 'লখনউ থেকে এসএমএস দিয়েছিল। তারা আমাকে চাচ্ছিল, কিন্তু এনওসির সময়টা খুব কম ছিল, যার জন্য তারা আর রেসপন্স করেনি। হয়তো যদি ফুল এনওসিটা দিত বিসিবি, তাহলে হতো। কিন্তু আমাদের যেহেতু জিম্বাবুয়ে সিরিজ আছে, সেটা চিন্তা করে এনওসিটা ওভাবে দেওয়া হয়েছিল।'
গত বছর থেকেই বাংলাদেশ দলের পেস বোলিংয়ে নেতৃত্ব দিয়ে আসছেন শরিফুল। এই ধারাবাহিকতা ধরে রাখতে পারলে আগামীতেও সুযোগ আসবে বলে বিশ্বাস করেন এই বাঁহাতি পেসার, 'ইচ্ছে তো আছে, সুস্থ থাকলে যেভাবে যাচ্ছে এভাবে গেলে ইনশা আল্লাহ একদিন খেলব আইপিএল। যদি তখন কোনো খেলা না থাকে। সো আশা থাকবে ইচ্ছেও আছে, হয়তো সুযোগ পেলে ভালো কিছু করব ইনশা আল্লাহ।'
আইপিএলে বাংলাদেশের একমাত্র প্রতিনিধি মোস্তাফিজের সঙ্গেও নিয়মিত যোগাযোগ হয় বলেও জানালেন শরিফুল, 'অবশ্যই তার সঙ্গে প্রায় দিনই কথা হয়। সে কল দেয়, আমিও কল দিই। জাস্ট উনি বলে যে ওখানে চাপ কম, তার জন্য হয়তোবা বাড়তি আত্মবিশ্বাস পাচ্ছে।'

নিঃসন্দেহে বর্তমান ক্রিকেট বিশ্বের সবচেয়ে বড় ফ্র্যাঞ্চাইজি লিগ আইপিএল। এই লিগে দেশের একমাত্র প্রতিনিধি হিসেবে চেন্নাই সুপার কিংসে খেলছেন মোস্তাফিজুর রহমান। তবে তার সঙ্গে দেখা যেতে পারতো আরেক পেসার শরিফুল ইসলামকেও। কারণ তাকে চেয়েছিল আইপিএলের আরেক ফ্র্যাঞ্চাইজি লখনউ সুপার জায়ান্ট।